Sz.-Pifkó Célia: Emlékbolt

Tanóra: etika, osztályfőnöki

Korosztály: 5. 6. 7. évfolyam

Téma: Jó és rossz emlékeink – Emlékek cserekereskedelme

Szükséges eszközök: Szitakötő folyóirat 46. szám, írólapok, íróeszközök

Előzetes feladat: terem átrendezése, a tanulók körben ülnek a tanteremben

Feladatok:

1. Olvassuk el Sz.-Pifkó Célia *Emlékbolt* című írását!

2. Elevenítsük fel a történetet körmese formájában. A történet mesélője a hófehér lúdtoll legyen. Valaki elkezdi a történetet, de csak egyetlen mondatot mond belőle. A mellette ülő szintén egy mondattal folytatja tovább. Mire végig érünk a körön, a történetnek is be kell fejeződnie.

3. Minden tanuló egy-egy írólapot hajtson négy részre, két részbe írjon egy-egy rossz emléket a saját életéből, a másik két részbe egy-egy jó emléket.

4. Először meghallgatjuk egymás rossz emlékeit. Aki nem akarja elmondani, nem kötelező. Kérdéseket lehet feltenni egymásnak a rossz emlékekkel kapcsolatban. Ezt követően kerül sor a rossz emlékek cseréjére. Aki úgy érzi, hogy hallott a saját rossz emlékénél egy kevésbé rosszat, elkérheti osztálytársától azt az emléket. A saját emlékét pedig leadja a tanárnak. Így a tanulók „megszabadulhatnak” sok rossz emléktől, a tanárnak pedig lehetősége lesz az emlékek feldolgozására későbbi gyakorlatokat megtervezni.

5. Meghallgatjuk a jó emlékeket. Ekkor is lehet kérdéseket feltenni egymásnak.

6. Indul a cserekereskedelem. A tanulók a teremben körbejárva a saját két jó emlékükkel és az esetleg megmaradt rossz emlékekkel „kereskedve” igyekeznek minél jobb „üzleteket kötni”, új jó élményeket gyűjteni, valamint megszabadulni a rossz emlékektől.

7. A „kereskedés” végén megbeszéljük a tapasztalatokat. Ki érzi úgy, hogy jól sikerült az üzlete? Miért? Ki érzi úgy, hogy rosszul járt? Mit tudna másképpen tenni?